CELEX: 32006R1022
Language: sl
Date: 2006-07-05 00:00:00
Title: Uredba Komisije (ES) št. 1022/2006 z dne  5. julija 2006  o spremembi Uredbe (ES) št. 1071/2005 o določitvi podrobnih pravil za uporabo Uredbe Sveta (ES) št. 2826/2000 o akcijah informiranja in promocije za kmetijske proizvode na notranjem trgu

6.7.2006   
            
            
               SL
            
            
               Uradni list Evropske unije
            
            
               L 184/3
            
         
      UREDBA KOMISIJE (ES) št. 1022/2006
   z dne 5. julija 2006
   o spremembi Uredbe (ES) št. 1071/2005 o določitvi podrobnih pravil za uporabo Uredbe Sveta (ES) št. 2826/2000 o akcijah informiranja in promocije za kmetijske proizvode na notranjem trgu
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 2826/2000 z dne 19. decembra 2000 o akcijah informiranja in promocije za kmetijske proizvode na notranjem trgu (1), in zlasti členov 4, 5(1) in 12 Uredbe,
   ob upoštevanju naslednjega:
   
               (1)
            
            
               Člen 3 Uredbe (ES) št. 2826/2000 opredeljuje merila za opredelitev tem in proizvodov, o katerih se na notranjem trgu lahko izvajajo akcije informiranja in/ali promocije. Te teme in proizvodi so navedeni v Prilogi I k Uredbi Komisije (ES) št. 1071/2005 (2).
            
         
               (2)
            
            
               V skladu s členom 5 Uredbe (ES) št. 2826/2000 se morajo za vsakega od sektorjev ali izbranih proizvodov določiti smernice, ki opredeljujejo splošne usmeritve kampanj v teh sektorjih. Smernice za izbrane sektorje in proizvode so navedene v Prilogi II k Uredbi (ES) št. 1071/2005.
            
         
               (3)
            
            
               Nedavna kriza ob izbruhu aviarne influence je porušila ravnovesje v sektorju perutninskega mesa, saj se je zaradi upada zaupanja pri potrošnikih znatno zmanjšala poraba. Zato se zdi primerno predvideti možnost izvajanja akcij informiranja in/ali promocije v tem sektorju z namenom trajne povrnitve zaupanja potrošnikov, zlasti z ustreznim informiranjem.
            
         
               (4)
            
            
               Zato je primerno na seznam proizvodov za promocijo vključiti perutninsko meso in določiti smernice, ki opredeljujejo splošne usmeritve kampanj v tem sektorju.
            
         
               (5)
            
            
               Zato je treba Uredbo (ES) št. 1071/2005 spremeniti.
            
         
               (6)
            
            
               Ukrepi, predvideni s to uredbo, so v skladu z mnenjem Skupnega upravljalnega odbora za promocijo kmetijskih proizvodov –
            
         SPREJELA NASLEDNJO UREDBO:
   Člen 1
   Uredba (ES) št. 1071/2005 se spremeni:
   
               1.
            
            
               V Prilogi I se doda naslednja alinea:
               
                           „—
                        
                        
                           perutninsko meso“;
                        
                     
         
               2.
            
            
               Prilogi II se doda besedilo iz Priloge k tej uredbi.
            
         Člen 2
   Ta uredba začne veljati sedmi dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 5. julija 2006
      
         
            Za Komisijo
         
         Mariann FISCHER BOEL
         
         
            Članica Komisije
         
      
   
   
      (1)  UL L 328, 23.12.2000, str. 2. Uredba, kakor je bila nazadnje spremenjena z Uredbo (ES) št. 2060/2004 (UL L 357, 2.12.2004, str. 3).
   
      (2)  UL L 179, 11.7.2005, str. 1.
   
      PRILOGA
      V Prilogo II k Uredbi (ES) št. 1071/2005 se vključijo naslednje smernice glede perutninskega mesa:
      
         „PERUTNINSKO MESO
         1.   Splošni pregled stanja
         Upad zaupanja potrošnikov v perutninsko meso, ki je povezan z medijskim poročanjem o aviarni influenci, je privedel do znatnega zmanjšanja porabe. Zato je treba okrepiti zaupanje potrošnikov v perutninsko meso s poreklom iz Skupnosti.
         Za dosego tega je treba zagotoviti objektivne informacije o skupnostnih sistemih proizvodnje (standardih trženja) ter pregledih, ki so potrebni poleg splošne zakonodaje glede nadzora in varnosti hrane.
         2.   Cilji
         
                     —
                  
                  
                     Informacijske in promocijske kampanje so omejene na izdelke, proizvedene v EU.
                  
               
                     —
                  
                  
                     Njihov cilj zajema:
                     
                                 —
                              
                              
                                 zagotavljanje objektivnih in popolnih informacij o ureditvi skupnostnih in nacionalnih sistemov proizvodnje za varnost izdelkov iz perutninskega mesa; potrošnikom je treba zlasti predložiti popolne in natančne informacije o standardih trženja,
                              
                           
                                 —
                              
                              
                                 informiranje potrošnikov o raznovrstnosti in organoleptičnih ter hranilnih lastnostih perutninskega mesa,
                              
                           
                                 —
                              
                              
                                 opozarjanje potrošnikov na sledljivost.
                              
                           
               3.   Ciljne skupine
         
                     —
                  
                  
                     Potrošniki in zveze potrošnikov.
                  
               
                     —
                  
                  
                     Osebe, ki opravljajo gospodinjske nakupe.
                  
               
                     —
                  
                  
                     Ustanove (restavracije, bolnišnice, šole itd.).
                  
               
                     —
                  
                  
                     Distributerji in zveze distributerjev.
                  
               
                     —
                  
                  
                     Novinarji in oblikovalci javnega mnenja.
                  
               4.   Glavna sporočila
         
                     —
                  
                  
                     Za perutninsko meso, ki se trži na ozemlju EU, veljajo predpisi Skupnosti, ki zajemajo celotno proizvodno verigo, zakol in porabo.
                  
               
                     —
                  
                  
                     Varnostni ukrepi, vključno s pregledi, so uvedeni.
                  
               
                     —
                  
                  
                     Splošni nasveti o higieni glede ravnanja z živili živalskega izvora.
                  
               5.   Najpomembnejša sredstva
         
                     —
                  
                  
                     Internet.
                  
               
                     —
                  
                  
                     Dejavnosti na področju odnosov z mediji in oglaševanja (znanstvene in specializirane publikacije, revije za ženske, dnevniki, kulinarične revije).
                  
               
                     —
                  
                  
                     Stiki z zvezami potrošnikov.
                  
               
                     —
                  
                  
                     Avdiovizualni mediji.
                  
               
                     —
                  
                  
                     Publikacije (zgibanke, brošure itd.).
                  
               
                     —
                  
                  
                     Informacije na prodajnih mestih.
                  
               6.   Trajanje in obseg programov
         Programi morajo zajemati vsaj eno, lahko pa tudi več držav članic.
         Od 12 do 24 mesecev, prednost imajo večletni programi z utemeljenimi cilji za vsako fazo.“